|  |  |  |
| --- | --- | --- |
| C:\Documents and Settings\user\Επιφάνεια εργασίας\osye logotypo.jpeg | **Ο.Σ.Υ.Ε****ΟΜΟΣΠΟΝΔΙΑ ΣΩΦΡΟΝΙΣΤΙΚΩΝ ΥΠΑΛΛΗΛΩΝ ΕΛΛΑΔΑΣ****ΕΔΡΑ ΚΟΡΥΔΑΛΛΟΣ ΣΟΛΟΜΟΥ 2 Τ.Θ. 91503 Τ.Κ. 181 10****ΤΗΛ. 2104950760 – 2104967174 FAX 2104950710**[www.osye.org.gr](http://www.osye.org.gr/) **e-mail:** osye@otenet.gr

|  |
| --- |
|  **ΜΕΛΟΣ Α.Δ.Ε.Δ.Υ** |

 |

 *Κορυδαλλός, 18 Απρίλη 2016*

*Αριθ. Πρωτ. 91*

**ΔΕΛΤΙΟ ΤΥΠΟΥ**

 Επανειλημμένως έχουμε καταγγείλει τις λανθασμένες και επικίνδυνες τακτικές που ακολουθεί η πολιτική ηγεσία του Υπουργείου Δικαιοσύνης όσον αφορά την κατάσταση που επικρατεί στις ελληνικές φυλακές. Η τακτική της κορδέλας και των εγκαινίων συνεχίζεται με την ίδια ένταση κρύβοντας τα πραγματικά προβλήματα των φυλακών κάτω από το χαλί.

 **Μόνο που την τακτική αυτή την εφαρμόζει με απολυταρχικό τρόπο και χωρίς να δείχνει ότι ενδιαφέρεται για την ζωή και την αξιοπρέπεια εργαζομένων και κρατουμένων.**

 **Στις 28/3/2016 ο Υπουργός Δικαιοσύνης εγκαινίασε στην Φυλακή των Γρεβενών το παιδικό επισκεπτήριο. Έναν ωραίο χώρο, αλλά σε μία απομακρυσμένη Φυλακή, στην οποία κρατούνται και κρατούμενοι για αδικήματα κατά των ηθών (αιμομίκτες, παιδεραστές, βιαστές κτλ.). Εκείνο το πρωί, μαζί με δημοσιογράφους, κάμερες, φωτογραφίες και χαμογελαστά πρόσωπα, ανακοινώθηκε και το «δωμάτιο συνεύρεσης». Το ίδιο βράδυ, κατά την επιστροφή από τα Γρεβενά ο κ. Γενικός Γραμματέας Αντεγκληματικής Πολιτικής κ. Ευτύχιος Φυτράκης, σταμάτησε στην Φυλακή Δομοκού και αφού εξέτασε την άδεια πτέρυγα, είπε στους λιγοστούς φύλακες που ήταν βάρδια ότι κακώς απεργούν και είτε το θέλουν είτε όχι η άδεια πτέρυγα «με ένα βαψιματάκι θα γεμίσει κρατουμένους»!**

 **Την ίδια τακτική θέλει να εφαρμόσει και στην περίπτωση με τις δύο κλειστές πτέρυγες στην Φυλακή των Χανίων (την ιδιαίτερη περιφέρεια του κ. Γενικού), όπου διακαώς θέλει να ανοίξει και να αποθηκεύσει κρατουμένους, πάλι με φωτογραφίες και κορδέλες, αδιαφορώντας αν υπάρχει προσωπικό ή όχι, πιθανόν διότι σκέφτεται να ξεσπιτώσει προσωπικό από άλλες Φυλακές ή ακόμα χειρότερα διότι δεν τον ενδιαφέρει αν υπάρχει προσωπικό ή όχι. Την ίδια στιγμή μάλιστα που οι ήδη λειτουργούσες πτέρυγες της Φυλακής έχουν ακόμα 100 κενές θέσεις κράτησης. Μάλλον ετοιμάζουν μία ακόμα φιέστα για να κρύψουν την κατάντια των ελληνικών φυλακών! Επί της ουσίας όμως λιποτακτούν, αφού έτσι ξεφεύγουν από το πεδίο της μάχης των πραγματικών προβλημάτων και καταφεύγουν στο πεδίο των εντυπώσεων.**

 **Αυτή όμως είναι η λογική του «αποφασίζομεν και διατάσσομεν», μια λογική που εφαρμόζουν επιτυχώς για αυτούς και στις υπηρεσιακές μετακινήσεις των υπαλλήλων των Φυλακών ανά την Ελλάδα. Το υπηρεσιακό συμβούλιο υπαλλήλων καταστημάτων κράτησης έχει πάψει να λειτουργεί προ μηνών, για τον απλούστατο λόγο ότι όλες οι μεταθέσεις και οι αποσπάσεις γίνονται με απευθείας άνωθεν εντολή!**

 **Πόσοι Αρχιφύλακες, Υπαρχιφύλακες και Προϊστάμενοι Τμημάτων στις Φυλακές έχουν «ξηλωθεί» το τελευταίο χρόνο; Για ποιον λόγο οι Υπαρχιφύλακες στις Φυλακές έμειναν πεισματικά εκτός της αξιολόγησης του Νόμου Βερναρδάκη; Ποιοι είναι αυτοί που δεν θέλουν την διαφάνεια και την αξιοκρατία στην επιλογή των προϊσταμένων και γιατί; Επειδή, ο διάλογος με τον κ. Υπουργό Δικαιοσύνης για εμάς τους εργαζόμενους είναι απαγορευτικός, επειδή οι αποφάσεις στον τρίτο όροφο του Υπουργείου μας λαμβάνονται μυστικοπαθώς και υπόγεια σαν να πρόκειται για «παπικό κονκλάβιο», επειδή ο κ. Υπουργός δημόσια έχει δεσμευτεί ότι δεν θα λειτουργήσουν οι κλειστές πτέρυγες των Φυλακών χωρίς την πρόσληψη προσωπικού και επειδή κανένας δεν έχει δικαίωμα να γράφει στα παλιά του τα παπούτσια τις Ευρωπαϊκές καταδικαστικές αποφάσεις, σήμερα το πρωί μαζί με τους συναδέλφους μας στην Φυλακή Χανίων πραγματοποιήσαμε συμβολική δίωρη κατάληψη στην πτέρυγα της Φυλακής Χανίων που θέλουν εκβιαστικά να ανοίξουν.**

 **Προτείνουμε στην πολιτική ηγεσία του Υπουργείου Δικαιοσύνης αν επιθυμεί διακαώς να ανοίξει την πτέρυγα, να μετακινήσει μερικούς από τους αρκετούς συμβούλους, μυστικοσυμβούλους και λοιπούς συνεργάτες τους (μετακλητούς και μη) που έχουν καταλάβει το 3ο όροφο του Υπουργείου Δικαιοσύνης και να πάνε αυτοί να δουλέψουν και να κοιτούν στα μάτια τους κρατουμένους που σκοπεύουν να «πετάξουν» εκεί μέσα.**

 **Τέλος, ενημερώνουμε άπαντες ότι τις «φιλικές προειδοποιήσεις» για να συμμορφωθούμε «προς τας υποδείξεις» (όπως έλεγαν και σε αλλοτινές εποχές) ή «να βάλουμε πλάτη» (νεότερη έκδοση των αλλοτινών εποχών) διότι οι «θέσεις μας κινδυνεύουν», τις επιστρέφουμε στα μούτρα αυτών που μας τις ….. φυτρώνουν. Όχι με λόγια, αλλά με πράξεις. Ο Αρχιφύλακας της Φυλακής Χανίων και οι 8 Υπαρχιφύλακες από την Παρασκευή έχουν υποβάλλει παραίτηση. Ίσως τώρα ορισμένοι στο Υπουργείο Δικαιοσύνης να νοιώθουν ικανοποίηση και αυταρέσκεια. Θα ακολουθήσουν και άλλες παραιτήσεις, τότε τι θα πουν και πως θα νοιώσουν;**

 **Κοντολογίς κύριοι αρνούμαστε να σας ακολουθήσουμε στον σχεδιασμό της ευθανασίας μας. Δεν μπορεί όταν οι κρατούμενοι στις διάφορες φυλακές, από αποδεδειγμένη αδυναμία φύλαξης, να επιχειρούν να δραπετεύουν σκάβοντας λαγούμια και εσείς να σκάβετε τον δικό μας λάκκο.**

 **Πώς αλλιώς θα μπορούσαμε άλλωστε να αντιδράσουμε απέναντι σε κάποιους που προκειμένου να επιβάλουν τις αδόκιμες μα κυρίως άκαιρες παρεμβάσεις τους, δεν δίστασαν να εμπλέξουν ακόμα και τον Πρωθυπουργό της Χώρας. Για εμάς ο προσδιορισμός των γενεσιουργιών αιτιών πέρα από υποχρέωση και απόλυτο καθήκον, αποτελεί πράξη στοιχειώδους θάρρους. Εν προκειμένου στοιχειώδους πολιτικού θάρρους.**

 **Θάρρος λοιπόν και θα δούμε. Εμείς πάντως αποδεδειγμένα διαθέτουμε!**

